Z A P I S N I K
33. sjednice Vijeća Gradske četvrti Novi Zagreb - istok 
održane 15. listopada 2019. u zgradi Područnog ureda Gradske uprave Novi Zagreb, Zagreb, Avenija Dubrovnik 12, velika dvorana – III kat. s početkom u 17.00 sati

Nazočni članovi Gradske četvrti Novi Zagreb - istok: Milenko Arapović, Frane Barbarić, Nada Bašić, Maja Baturić, Ratko Bedeković, Renata Bedeković, Igor Bočkaj (od 17:15), Teodor Celakoski, Frane Knezović, Nevenka Lasić, Dario Laštre, Vedran Markoš, Mirela Mikić Muha, Željka Novak, Ljerkica Perešin, Zoran Rotim, Zvonimir Rukavina, Imran Srebreniković.

Nenazočni članovi Gradske četvrti Novi Zagreb – istok: Anton Glasnović (opr.)

Nazočni iz Gradskog ureda za prostorno uređenje, izgradnju Grada, graditeljstvo, komunalne poslove i promet, V. Područni odsjek komunalnog redarstva: Vojko Rešetar – voditelj 

Nazočni iz Vijeća Mjesnih odbora: Marina Havidić – predsjednica VMO Hrelić, Sanjica Fresl – predsjednica VMO Središće, Miroslav Tovarloža – predsjednik VMO Sopot, Dejan Fratrić – potpredsjednik VMO Dugave, Mijo Krznarić – član VMO Jakuševec.

Drugi nazočni: Tamara Zmajić Vidaček – zainteresirana građanka.

Nazočni iz Gradskog ureda za mjesnu samoupravu: Ana Bašić Markota – viša stručna suradnica  i Tatjana Banek – stručna referentica. 

Sjednicu otvara Milenko Arapović, predsjednik Vijeća Gradske četvrti Novi Zagreb - istok i pozdravlja sve nazočne.

Predsjednik konstatira da je na sjednici nazočno 18 članova Vijeća, čime su stečeni uvjeti za raspravu i pravovaljano odlučivanje.

Predsjednik Vijeća Milenko Arapović informira da je Anton Glasnović svoj nedolazak na sjednicu Vijeća opravdao. Vijeće će verificirati njegov mandat prema Poslovniku o radu vijeća, a on će položiti prisegu na prvoj sjednici na kojoj bude prisutan. Obzirom da je na sjednici prisutan voditelj V. Područnog odsjeka komunalnog redarstva Vojko Rešetar, te predsjednici vijeća mjesnih odbora, predlaže da se prije usvajanja zapisnika i dnevnog reda krene s točkom Rad komunalnih redara. Napominje da su svi dobili jednu brošuru tj. informaciju od komunalnog redarstva, kao uputu i način kako bi se trebalo raditi. Moli voditelja Vojka Rešetara da ukratko informira članove vijeća, te da prisutne uputi u rad komunalnog redarstva.

Voditelj V. Područnog odsjeka komunalnog redarstva Vojko Rešetar pozdravlja sve prisutne i zahvaljuje na pozivu. Napominje da je ovdje voditelj od polovice 2015. godine i ovo mu je prvi put da ima bar nekakav izravan kontakt sa strukturama i tijelima mjesne samouprave. Ističe da je u informaciji, u uvodnoj napomeni, jedna  vrlo blaga sugestija, da se tako ne radi. Komunalno redarstvo je nadzorno tijelo i jedino tijelu u sustavu lokalne samouprave u Republici Hrvatskoj koje je samostalno tijelo. Komunalno redarstvo odgovara samo pročelniku i gradonačelniku. Predsjednik je na vrlo neprofesionalan način naložio da svi komunalni redari dođu na sjednicu, podnesu izvještaj o radu, plan rada. To nije problem, međutim izvještaj se podnosi samo onom kome se odgovara. Napominje da se ovo  može tumačiti kao pritisak na rad samostalnog tijela, a to nije dobro. Strukture mjesne samouprave trebaju podnijeti izvještaj komunalnom redarstvu, da ga obavijeste kako realiziraju svoje zadaće iz članka 79. Statuta, koji se odnose na program komunalnih aktivnosti. Predsjednik koji ima ured u istoj zgradi obratio mi se putem e-maila i posrednika. To je poruka da niste spremni na suradnju, vi želite naređivali, upravljati komunalnim redarstvom. 

Članovi Vijeća Frane Knezović, Teodor Celakoski, Mirela Mikić Muha, Frane Barbarić prekidaju voditelja V. Područnog odsjeka komunalnog redarstva, te mu ne dopuštaju da nastavi sa svojim izlaganjem.

Voditelj V. Područnog odsjeka komunalnog redarstva Vojko Rešetar zahvaljuje i napušta sjednicu Vijeća.

Predsjednik Vijeća Milenko Arapović informira članove Vijeća da je prije godinu dana pokušao razgovarati sa voditeljem komunalnog redarstva. Napominje da je želio da članovi Vijeća  vide s kim imaju posla. Predlaže da se pod točkom izvješće komunalnog redarstva donese zaključak kojim će se tražiti smjena voditelja. 

USVAJANJE ZAPISNIKA

Prije utvrđivanja dnevnog reda, predsjednik otvara raspravu o zapisniku 32. sjednice Vijeća Gradske četvrti Novi Zagreb - istok. Napominje da je članica Vijeća Mirela Mikić Muha elektronskom poštom podnijela primjedbu, te moli da ju obrazloži.

Članica Vijeća Mirela Mikić Muha napominje da je svima poslala primjedbu elektronskim putem. Na drugoj stranici zapisnika piše da predlaže da vijeće donese zaključak da se nabavi i postavi uređaj za mjerenje dioksina. Uređaj za mjerenje dioksina ne može se postaviti nigdje jer to nije fiksni uređaj. Predlaže da se ispravi na način da predlaže da vijeće donese zaključak o potrebi da grad nabavi uređaj za mjerenje dioksina za Nastavni zavod za javno zdravstvo Andrija Štampar u slučaju budućih požara. Napominje da uređaj Zagreb mora imati u slučaju požara diljem grada. Ističe da to nije fiksni uređaj. Druga primjedba se odnosi na dokument koji je gospođa Renata Bedeković predala ovom Vijeću, te traži da isti bude sastavni dio zapisnika. Napominje da je četiri puta elektronskim putem zatražila dokument. Ističe da se sukladno članku 26. Poslovnika Vijeća Gradske četvrti Novi Zagreb – istok, član Vijeća ne smije u obavljanju privatnih poslova, gospodarskih i drugih djelatnosti, bilo za sebe bilo za svojega poslodavca, koristi položajem člana Vijeća. Prevedeno, gospođa Renata Bedeković, pokušala je, putem  institucije Vijeća Gradske četvrti ishodovati potvrdu da njezina navodna udruga ne posluje nelegitimno. Napominje da ona ne zna kako udruga posluje, niti sumnja u njeno poslovanje, niti je se to tiče, tako dugo dok ne koristi sredstva iz proračuna Grada Zagreba. Privatne aktivnosti vijećnika ne tiču se Vijeća. Ističe da je ovo kršenje Poslovnika. Podaci o svakoj udruzi i njezinom financiranju javno su dostupni bilo kome na stranicama Ministarstva financija i zbog toga ne razumije zašto se njeno ime nalazi u zapisniku. 

Predsjednik Vijeća Milenko Arapović odgovara da će ova primjedba svakako ući u ovaj zapisnik. Članica Vijeća Renata Bedeković je nakon više komentara na sjednicama Vijeća na rad njene udruge donijela dokument koji dobili i to je prilog zapisniku. Kolegica Bedeković je bila prozivana na račun udruge.


Članica Vijeća Nevenka Lasić ističe da je članica Renata Bedeković bila napadana od kolegice Muhe, te da se ona opravdava Vijeću Gradske četvrti Novi Zagreb – istok. Članica Vijeća Mirela Mikić Muha je javno pisala i blatila članicu Renatu Bedeković, pisala o kriminalu, o milionima, o zlouporabi. Tada ona nije bila privatna osoba nego vijećnica. Iznosi svoje neslaganje sa izmjenom zapisnika.

Predsjednik Vijeća Milenko Arapović predlaže da se primjedbe članice Vijeća uvrste u   Zapisnik 32. sjednice Vijeća.

Vijeće Gradske četvrti Novi Zagreb – istok većinom glasova (5 „za“, 9 “protiv“ i 1 „suzdržan“) ne prihvaća prijedlog izmjene zapisnika 32. sjednice.

Predsjednik Vijeća Milenko Arapović predlaže da se usvoji zapisnik bez izmjena.

Vijeće Gradske četvrti Novi Zagreb – istok većinom glasova (9 „za“, 5 „protiv“ i 1 „suzdržan“ usvaja zapisnik  32. sjednice Vijeća.

USVAJANJE DNEVNOG REDA

Predsjednik otvara raspravu o prijedlogu dnevnog reda. Dnevni red je promijenjen na način kako su zaprimani materijali od Skupštine. U Pravilima o radu vijeća i Statutu Grada Zagreba stoji i da se na samoj sjednici Vijeća dnevni red može proširiti.


Nakon rasprave, Vijeće Gradske četvrti Novi Zagreb - istok većinom glasova  (16 „za“ i 1 „protiv“)  donosi sljedeći

Ad. 1.  Izvješće Mandatnog povjerenstva o mirovanju mandata članici Vijeća Gradske četvrti Novi Zagreb - istok i početku obnašanja dužnosti zamjenika članice Vijeća

Predsjednik Vijeća Milenko Arapović ponovno napominje da kolega Anton Glasnović mijenja Sanju Kovačević koja je mandat stavila u mirovanje, te da zbog posla i obaveza danas nije mogao prisustvovati. Vijeće verificira njegov mandat, a on će prisegu položiti na prvoj sjednici na koju dođe.

Članovi Vijeća Frane Barbarić, Vedran Markoš predlažu da se mandat verificira kad bude prisutan na sjednici.
 
Predsjednik Vijeća Milenko Arapović nakon primjedbi članova Vijeća predlaže da se točke 1., 2. i 3. odgode za iduću sjednicu.

Članovi Vijeća jednoglasno podržavaju prijedlog.

Predsjednik Vijeća Milenko Arapović napominje da je danom urudžbiranja dopisa o zamjeni člana Anton Glasnović automatski član Vijeća, a nije položio prisegu.

Ad. 2.  Prijedlog zaključka o izvješću Mandatnog povjerenstva o mirovanju mandata članice vijeća Gradske četvrti Novi Zagreb - istok i početku obnašanja dužnosti zamjenika člana vijeća

[bookmark: _Hlk23772679]/Odgoda iduća sjednica./

Ad. 3.  Polaganje prisege

/Odgoda iduća sjednica./

Ad. 4.  Izvješće komunalnog redarstva

U raspravi sudjeluju: Milenko Arapović, Teodor Celakoski, Renata Bedeković

Vijeće Gradske četvrti Novi Zagreb – istok jednoglasno (18 „za“) donijelo je

Z A K L J U Č A K


1. [bookmark: _Hlk22124687]Vijeće Gradske četvrti Novi Zagreb – istok pod 4. točkom dnevnog reda na koju je pozvan Vojko Rešetar, voditelj V. Područnog odsjeka komunalnog redarstva jednoglasno donosi zaključak da je daljnja suradnja nemoguća s njim, kao i sa cijelim Komunalnim redarstvom dok je on voditelj.
Obrazloženje:

Voditelj V. Područnog odsjeka komunalnog redarstva Vojko Rešetar je pod točkom na kojoj je trebao podnijeti izvješće – informaciju o stanju na Gradskoj četvrti Novi Zagreb – istok i suradnji sa vijećnicima i mjesnim odborima čiji su predsjednici također bili prisutni nije želio razgovarati o navedenoj temi, nego je prijetio, optuživao i neprimjereno se ponašao funkciji koju obavlja.
Na negodovanje članova Vijeća nezadovoljni njegovim nastupom, a kako bi izbjegli daljnju eskalaciju, predsjednik vijeća Gradske četvrti Novi Zagreb – istok zamolio ga je da napusti sjednicu, što je voditelj Vojko Rešetar i učinio.
Odluku Vijeća Gradske četvrti Novi Zagreb – istok podržali su svi prisutni članovi Vijeća i predsjednici Vijeća Mjesnih odbora.

Napomena:
Molimo nadležne da po žurnom postupku imenuju novog voditelja, a samim tim osposobe i službu koja nam je izuzetno potrebna kako Vijeću tako i samim građanima Gradske četvrti Novi Zagreb – istok.


Ad. 5.  Zaključak o davanju mišljenja na Nacrt konačnog prijedloga Odluke o izmjenama i dopunama Odluke o donošenju Generalnog urbanističkog plana Grada Zagreba

U raspravi sudjeluju: Milenko Arapović, Teodor Celakoski, Zoram Rotim, Mirela Mikić Muha, Željka Novak, Frane Barbarić, Zvonimir Rukavina, Igor Bočkaj

Predsjednik Vijeća Milenko Arapović predlaže da se podrži Nacrt konačnog prijedloga Odluke o izmjenama i dopunama Odluke o donošenju Generalnog urbanističkog plana Grada Zagreba.

Predsjednik Vijeća Milenko Arapović utvrđuje da Vijeće Gradske četvrti Novi Zagreb – istok  sa 7 glasova „za“, 6 glasova „protiv“ i 5 glasova „suzdržan“, nije podržalo nacrt konačnog prijedloga Odluke o izmjenama i dopunama Odluke o donošenju generalnog urbanističkog plana Grada Zagreba.

Vijeće Gradske četvrti Novi Zagreb – istok donijelo je 

Z A K LJ U Č A K
o davanju mišljenja na prijedlog Nacrta konačnog prijedloga odluke o izmjenama i dopunama Odluke o donošenju Generalnog urbanističkog plana Grada Zagreba

1. Vijeće Gradske četvrti Novi Zagreb – istok nije podržalo Prijedlog nacrta konačnog prijedloga odluke o izmjenama i dopunama Odluke o donošenju Generalnog urbanističkog plana Grada Zagreba.

2. Ovaj će zaključak biti upućen Gradskom uredu za strategijsko planiranje i razvoj Grada i  Stručnoj službi gradonačelnika.


Ad. 6.  Zaključak o davanju mišljenja na prijedlog izmjene Odluke o izvršavanju Proračuna Grada Zagreba za 2019.

Izvjestitelj: Milenko Arapović.

Predsjednik Vijeća Milenko Arapović predlaže da se podrži prijedlog izmjene Odluke o izvršavanju proračuna Grada Zagreba za 2019.

Predsjednik Vijeća Milenko Arapović utvrđuje da Vijeće Gradske četvrti Novi Zagreb – istok  sa 8 glasova „za“, 6 glasova „protiv“ i 4 glasova „suzdržan“, nije podržalo prijedlog izmjene Odluke o izvršavanju Proračuna Grada Zagreba za 2019.

Vijeće Gradske četvrti Novi Zagreb – istok donijelo je 

Z A K L J U Č A K
o davanju mišljenja na Prijedlog odluke o izmjeni Odluke o izvršavanju
Proračuna Grada Zagreba za 2019.

2. Vijeće Gradske četvrti Novi Zagreb – istok nije podržalo Prijedlog odluke o izmjeni Odluke o izvršavanju Proračuna Grada Zagreba za 2019.

3. Ovaj će zaključak biti upućen Stručnoj službi gradonačelnika.


Ad. 7. Zaključak o davanju mišljenja na Prijedlog odluke o osnivanju i imenovanju Povjerenstva za ploče za označavanje imena ulica i trgova, spomenike, skulpture, spomen-ploče, sakralna obilježja i umjetničke instalacije

[bookmark: _Hlk22194634]Izvjestitelj: Milenko Arapović

[bookmark: _Hlk22194741]Vijeće Gradske četvrti Novi Zagreb – istok većinom glasova (12 „za“, 6 „suzdržana“) donijelo je

Z A K L J U Č A K
o davanju mišljenja na Prijedlog odluke o osnivanju i imenovanju Povjerenstva za ploče za označavanje imena ulica i trgova, spomenike, skulpture, spomen-ploče, sakralna obilježja i umjetničke instalacije

1. Vijeće Gradske četvrti Novi Zagreb – istok daje pozitivno mišljenje na Prijedlog odluke o osnivanju i imenovanju Povjerenstva za ploče za označavanje imena ulica i trgova, spomenike, skulpture, spomen-ploče, sakralna obilježja i umjetničke instalacije.

2. Ovaj će zaključak biti upućen Stručnoj službi gradonačelnika.

Ad. 8.  Zaključak o davanju mišljenja na prijedlog ukidanja statusa javnog dobra u općoj uporabi (na 109/773 dijela nekretnine oznake z.k.č.br. 529/4 k.o. Buzin, oranica, površine 215 čhv odnosno 773 m2 i na 80/1194 dijela nekretnine oznake z.k.č.br. 530/4 k.o. Buzin, oranica, površine 332 čhv odnosno 1194 m2, obje upisane u z.k.ul. 3858 k.o. Buzin kao javno dobro u općoj uporabi – Grad Zagreb) - Stjepan i Zlata Novak

Izvjestitelj: Milenko Arapović

Vijeće Gradske četvrti Novi Zagreb – istok većinom glasova (12 „za“, 5 „protiv“ i 1 „suzdržan“) donijelo je

Z A K L J U Č A K
o davanju mišljenja na Prijedlog zaključka o ukidanju statusa 
javnog dobra u općoj uporabi

1. Vijeće Gradske četvrti Novi Zagreb – istok daje pozitivno mišljenje na Prijedlog zaključka o ukidanju statusa javnog dobra u općoj uporabi na 109/773 dijela nekretnine oznake z.k.č.br. 529/4 k.o. Buzin, oranica, površine 215 čhv odnosno 773 m2 i na 80/1194 dijela nekretnine oznake z.k.č.br. 530/4 k.o. Buzin, oranica, površine 332 čhv odnosno 1194 m2, obje upisane u z.k.ul. 3858 k.o. Buzin kao javno dobro u općoj uporabi – Grad Zagreb.

2. Ovaj će zaključak biti upućen Stručnoj službi gradonačelnika.


Ad. 9.  Zaključak o davanju mišljenja na prijedlog ukidanja statusa javnog dobra u općoj uporabi - na 295/2985 dijela zemljišta oznake zk.č.br. 1188/14, put, ukupne površine 2985 m2, upisanoj u zk.ul. 2114 k.o. Jakuševec, kao Grad Zagreb - Eles Bajrami

U raspravi sudjeluju: Milenko Arapović, Renata Bedeković

Vijeće Gradske četvrti Novi Zagreb – istok većinom glasova (16 „za“, 2 „suzdržana“) donijelo je

Z A K L J U Č A K
o davanju mišljenja na Prijedlog zaključka o ukidanju statusa 
javnog dobra u općoj uporabi

1. Vijeće Gradske četvrti Novi Zagreb – istok daje pozitivno mišljenje na Prijedlog zaključka o ukidanju statusa javnog dobra u općoj uporabi na 295/2985 dijela zemljišta oznake zk.č.br. 1188/14, put, ukupne površine 2985 m2, upisanoj u zk.ul.2114 k.o. Jakuševec, kao Grad Zagreb – javno dobro u općoj uporabi, nerazvrstana cesta, odnosno na novoformiranoj zk.č.br. 1188/2 k.o. Jakuševec, površine 295 m2.

2. Ovaj će zaključak biti upućen Stručnoj službi gradonačelnika.
	
	



Ad. 10.  Zaključak o davanju mišljenja na prijedlog Plana djelovanja Grada Zagreba u području prirodnih nepogoda za 2020.

Izvjestitelj: Milenko Arapović

Vijeće Gradske četvrti Novi Zagreb – istok većinom glasova (17 „za“, 1 „suzdržan“) donijelo je


Z A K L J U Č A K
o davanju mišljenja na Prijedlog plana djelovanja Grada Zagreba u području prirodnih nepogoda za 2020.

1. Vijeće Gradske četvrti Novi Zagreb – istok daje pozitivno mišljenje na Prijedlog plana djelovanja Grada Zagreba u području prirodnih nepogoda za 2020.

2. Ovaj će zaključak biti upućen Stručnoj službi gradonačelnika.

Ad. 11.  Pitanja, prijedlozi i obavijesti

Članica Vijeća Mirela Mikić Muha napominje da je zaprimila upit što se zbiva sa školama u Dugavama. Dobila je informaciju da  su obje škole pisale u nekoliko navrata Gradskom uredu za obrazovanje, te da se u Jakuševcu gradi sasvim neka treća škola. Da li ima neka informacija o tome.

Predsjednik Vijeća Milenko Arapović odgovara da jedino imaju informaciju da se radi dokumentacija.

Članica Vijeća Renata Bedeković informira da je u četvrtom mjesecu izrađena građevinska dozvola.

Članica Vijeća Mirela Mikić Muha  konstatira da Vijeće nema informacije o dopisima koji su upućeni od škola. Traži da joj se dostave troškovnici za kompletni sportski objekt u Jakuševcu,  troškovnik za Sarajevsku koja je napravljena kraće nego što je bilo planirano i dokumentaciju koju smo izglasali vezano uz Zdravi grad. Ističe da popratna dokumentacija mora postojati ukoliko se radi o sredstvima EU fondova.

Predsjednik Vijeća Milenko Arapović odgovara da je zatražena dokumentacija, te čim ju dobijemo kompletiranu sa troškovima i ponudama biti će dostavljena. Radovi na uređivanju sportskog doma u Jakuševcu nisu završeni, a od Zagrebačkih cesta ponovno ćemo zatražiti troškovnik.

Član Vijeća Igor Bočkaj predlaže da na sljedećoj sjednici na dnevni red uvrsti točka Ambulanta u Travnom, da se pokrene sukladno dogovoru i zaključkom Odbora za socijalnu skrb, zdravstvo i branitelje.

Predsjednik Vijeća Milenko Arapović odgovara da je na tu temu razgovarao sa pročelnicima, te je potrebno predložiti prostor i lokaciju.

Članica Vijeća Željka Novak napominje da je dana lokacija.

Članica Vijeća Ljerka Perešin napominje da je tek sada zapisnik dostavljen svim članovima vijeća gdje je i precizirana lokacija.

Predsjednik Vijeća Milenko Arapović odgovara da će se lokacija ambulante poslati, te će Vijeće biti izvješteno do kuda je došlo.

Obzirom da više nije bilo pitanja niti prijedloga predsjednik zaključuje sjednicu.

Sjednica je završila u 17,45 sati.


Zapisnik izradila:
Tatjana Banek

KLASA: 026-03/19-01/99
URBROJ: 251-06-11-9/001-19-4
Zagreb, 15. listopada 2019.

